Baba ná 75 dae in ‘borrel’ ontslaanTayla Grace Christie in die hospitaal. Foto: Verskaf Klein Tayla Grace Christie is Maandag uit ŉ hospitaal in Ballito in KwaZulu-Natal ontslaan nadat sy die eerste 75 dae van haar lewe in ŉ beskermende “borrel” moes deurbring toe sy ná swangerskap van 31 weke gebore is. Elrize Kruger, Tayla se ma, is tydens haar swangerskap met ŉ mediese toestand gediagnoseer wat veroorsaak dat die baba se ontwikkeling tydens swangerskap vertraag of heeltemal tot stilstand kom terwyl die baba nog in die baarmoeder is. Tayla moes noodgedwonge vroeër in die lewe gebring word en het by geboorte slegs 995 g geweeg. Tayla het in die paar dae na haar geboorte nog gewig verloor totdat sy net 805 g geweeg het. Die broeikas waarin sy gehou is, is in ŉ beskermende “borrel” omskep deurdat plastiek gebruik is om die broeikas te bedek om te help om Tayla warm te hou en haar teen lig en klank te beskerm. Sr. Eloise Strydom, eenheidsbestuurder van die Netcare Alberlito-hospitaal se neonatale-waakeenheid waar Tayla behandel is, het gesê dit kan vir vroeggebore babas traumaties wees indien hulle sintuie oorstimuleer word ná geboorte en daarom was dit belangrik om Tayla se omgewing so stresvry as moontlik te hou. Strydom het ook gesê aangesien Elrize nie in staat was om genoeg kolostrum te produseer om klein Tayla te voed nie, is skenkerkolostrum en -borsmelk gebruik om Tayla die nodige voeding te gee wat sy nodig gehad het om te oorleef. Tayla is aanvanklik deur ŉ buis gevoer voordat ŉ spuit en later ŉ bottel gebruik is om bykomende voeding vir haar te gee. Ná 60 dae was sy sterk genoeg sodat die buis verwyder kon word. Tayla en haar ouers, Elrize Kruger en Jason Christie, by hul dogter in die hospitaal. Foto: Verskaf Hoewel dit normaal is vir babas om gewig te verloor kort na geboorte, is vroeggebore babas veral geneig tot infeksie en verskeie ander komplikasies, het Strydom gesê. “Babas wat baie ondergewig is, sukkel ook op hul liggaamstemperatuur te handhaaf. Deur Tayla aanvanklik omtrent net kolostrum en later borsmelk te voer, kon ons haar help om so vinnig as moontlik weer gewig op te tel.” Dit was ŉ bittersoet oomblik vir die verpleegpersoneel toe Tayla uiteindelik ná 75 dae in die waakeenheid – en met ŉ liggaamsgewig van 2,1kg – kon huis toe gaan. “Ek kan nie vir die hospitaalpersoneel genoeg dankie sê vir die ondersteuning en sorg wat hulle aan ons familie gegee het nie. Die werk wat hierdie verpleegsters doen, kan net as fenomenaal beskryf word,” het Elrize gesê. “Dit was moeilik om totsiens te sê vir die wonderlike ondersteuningstelsel by die hospitaal, maar ek sal aan die verpleegspan dink elke keer as ek die klassieke musiek hoor wat ek in die neonatale waakeenheid vir Tayla gespeel het.”